Diari Oficial de la Generalitat Valenciana


Sumari del DOGV 4952, del 23-02-2005 (2005/1679)

ORDRE de 30 de desembre 2004, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació per a l'exercici 2005.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1679


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

 Descriptors 

:   * desenvolupament rural
    * iniciativa local d'ocupació
    * administració local
    * ajuda a l'ocupació
    * suport econòmic
    * ajuda pública

ORDRE de 30 de desembre 2004, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació per a l'exercici 2005. [2005/X1679]
  
El Reial Decret 2.673/1998, d'11 de desembre (BOE de 29 de desembre), traspassa a la Comunitat Valenciana, amb efectes d'1 de gener de 1999, les funcions i els servicis que en matèria de treball, ocupació i formació realitzava l'Institut Nacional d'Ocupació.
  
La Llei 3/2000, de 17 d'abril (DOGV núm. 3737, de 26 d'abril), de creació del Servici Valencià d'Ocupació i Formació (SERVEF), atribueix les competències de gestió de les polítiques actives d'ocupació transferides per l'Institut Nacional d'Ocupació a l'esmentat organisme autònom.
  
Entre les funcions de gestió i de control assumides, s'hi troben les referides a les subvencions públiques per al foment del desenvolupament local, regulades per l'Ordre de 15 de juliol de 1999, del Ministeri de Treball i Afers Socials (BOE de 31 de juliol).
  
La disposició addicional primera de l'esmentada Ordre de 15 de juliol de 1999 estableix que les comunitats autònomes que hagen assumit els traspassos de servicis en matèria de gestió de programes d'ocupació podran adaptar-la a les especialitats que es deriven de la seua pròpia organització.
  
Fruit d'aquesta adaptació es desenvolupa el paper de l'agent d'Ocupació com a interlocutor de dos grans col·lectius: l'empresarial d'una zona i l'administració pública en qualsevol dels seus graus de representació.
  
És en l'àmbit local on es troben les majors possibilitats de detecció de l'existència d'espais productius no explotats, susceptibles de generar llocs de treball a través de la creació de noves empreses. Per això, les corporacions locals necessiten dotar-se de tècnics de foment d'ocupació, especialistes en desenvolupament local, que puguen col·laborar en l'orientació dels programes de polítiques actives d'ocupació cap a la generació d'activitat empresarial i a la prospecció i la promoció de projectes empresarials en l'àmbit local.
  
En congruència amb la finalitat d'aquesta norma, amb la qual es pretén complir els compromisos del Pacte Valencià pel Creixement i l'Ocupació 2001-2006 (PAVACE), la Conselleria d'Economia, Hisenda i Ocupació, a través del SERVEF, pretén potenciar les funcions dels agents d'Ocupació i Desenvolupament Local per a la qual cosa s'ha dotat aquestos professionals de ferramentes que els ajuden a realitzar el seu treball (entre les quals destaquen la utilització de mitjans telemàtics) i a coordinar-lo amb la resta de professionals que operen a la mateixa comarca a través de la Xarxa d'Agents d'Ocupació i Desenvolupament Local de la Comunitat Valenciana.
  
Aquesta xarxa, que opera en un entorn virtual, permetrà la sincronització de totes les agències de Desenvolupament Local de cada comarca per a coordinar projectes comuns; cooperar amb vista a l'intercanvi d'informació, de coneixements, d'experiències i de metodologies de desenvolupament local; completar les deficiències que puguen existir en les citads agències amb la posada en comú de recursos; elaborar estratègies de desenvolupament comarcal, participant en elles, i constituir un equip multidisciplinari que permeta que cada agent aporte la seua experiència tractant de resoldre junts problemes i qüestions comunes.
  
Així, la present convocatòria de subvencions estableix en el títol I les disposicions comunes de les distintes modalitats d'ajudes de Foment del Desenvolupament Local i Pactes per a l'Ocupació.
  
En el títol II s'hi regulen les subvencions adreçades al foment del desenvolupament local, amb els apartats següents:
  
1. Contractació d'agents d'Ocupació i Desenvolupament Local, amb la inclusió, com a annex, d'un procés de selecció d'aquest personal.
  
2. Subvencions per a la formació dels agents d'Ocupació i Desenvolupament Local.
  
En el títol III s'hi regulen les ajudes destinades a donar suport als pactes territorials per a l'Ocupació.
  
En virtut d'això, fent ús de les facultats conferides per l'article 35.e) de la Llei 5/1983, de 30 de desembre, de Govern Valencià i, d'acord amb el que estableix el Decret 112/2003, d'11 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
TÍTOL I
  
Disposicions comunes
  
CAPÍTOL I
  
Disposicions generals
  
Article 1. Objecte i àmbit
  
Aquesta ordre té com a objecte promoure mesures, sota la naturalesa jurídica de subvencions públiques, per donar suport a les corporacions locals i als agents socials que desenvolupen estratègies per a la creació de llocs de treball de caràcter local a l'àmbit de la Comunitat Valenciana, mitjançant la concessió d'ajudes i de subvencions a càrrec dels pressupostos de la Generalitat Valenciana per a l'exercici de 2005. En concret, seran objecte de les subvencions regulades en la present Ordre:
  
a) El finançament de les despeses derivades de la contractació i de la formació d'agents d'Ocupació i Desenvolupament Local.
  
b) El suport als pactes territorials per a l'Ocupació que se subscriguen a la Comunitat Valenciana per a la realització d'actuacions coordinades en matèria de foment de l'ocupació.
  
Article 2. Beneficiaris de les subvencions
  
Podran ser beneficiàries de les subvencions regulades en la present Ordre:
  
a) Les corporacions locals o les entitats dependents d'elles o que hi estan vinculades.
  
b) Les entitats públiques o els consorcis de caràcter públic que subscriguen pactes territorials per a l'Ocupació a través de convenis de col·laboració amb la Conselleria d'Economia, Hisenda i Ocupació o el SERVEF, sempre que desenvolupen les actuacions i reunisquen els requisits establits en la present Ordre.
  
Article 3. Obligacions dels beneficiaris
  
Amb independència de les obligacions específiques previstes per a cada programa en aquesta convocatòria de subvencions i de les que expressament s'arrepleguen en la resolució de concessió, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant del SERVEF la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de la subvenció.
  
c) Comunicar al SERVEF l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.
  
d) Facilitar les dades i la informació, en qüestions relacionades amb les subvencions concedides, que requerisca el SERVEF.
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és el cas, dels òrgans competents del Fons Social Europeu en relació amb les subvencions concedides.
  
f) Obligació de justificar, si és el cas, la subvenció de l'any anterior.
  
CAPÍTOL II
  
Procediment general per a la concessió de les ajudes
  
Article 4. Presentació de sol·licituds
  
1. Les sol·licituds per a l'obtenció de les ajudes regulades en aquest Ordre hauran d'adreçar-se al Servici Valencià d'Ocupació i Formació (SERVEF), i es presentaran, en un imprés model normalitzat, en les corresponents direccions territorials d'Ocupació del SERVEF o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del Registre Telemàtic de la Generalitat Valenciana, creat pel Decret 18/2004, de 13 de febrer, del Consell de la Generalitat Valenciana, d'acord amb l'article 38.9 de l'esmentada Llei. No obstant això, i sense perjuí del que es disposa anteriorment, les sol·licituds per a l'obtenció de les ajudes als pactes territorials per a l'Ocupació, previstes en el títol III, es presentaran preferentment en l'Àrea de Foment de l'Ocupació de la Direcció General del SERVEF.
  
2. Quan la sol·licitud no reunisca els requisits establits en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en aquesta ordre, o no s'hi adjunte la documentació que, d'acord amb ella, resulte exigible, de conformitat amb el que preveu l'article 71 de l'esmentada Llei 30/1992, en la redacció de la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de la mateixa Llei.
  
Article 5. Documentació que cal presentar
  
1. Les sol·licituds presentades d'acord amb el que estableix l'article 4 de la present Ordre hauran d'anar acompanyades, amb caràcter general, de la documentació següent:
  
a) Memòria de l'actuació que ha de desenvolupar l'entitat beneficiària, en la qual s'indicaran els projectes o les actuacions per a les quals se sol·licita l'ajuda, així com els altres aspectes especificats per a cada programa en aquesta ordre.
  
b) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.
  
c) Certificat del secretari de la corporació local, o de l'òrgan equivalent, en el qual conste la disposició de finançament per a costejar la part no subvencionada pel SERVEF.
  
d) Dades de domiciliació bancària segons model facilitat a aquest efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, cas en què s'indicarà el compte en què es ralitzarà l'ingrés.
  
e) Declaració de l'entitat sol·licitant que acredite que no ha percebut cap ajuda que puga concórrer amb el que estableix aquesta norma o, en cas de percepció, especificació de les ajudes rebudes i de la quantia.
  
2. Si l'entitat sol·licitant és una entitat pública o un consorci de caràcter públic que ha subscrit un pacte territorial per a l'Ocupació amb la Conselleria d'Economia, Hisenda i Ocupació, a més haurà d'adjuntar:
  
a) Fotocòpia compulsada del DNI de la persona que, en nom i en representació de l'entitat, sol·licita la concessió de la subvenció, i mandat o poder de representació per a actuar en el seu nom i representació.
  
b) Si és el cas, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21 de juny de 96), la validesa de la qual haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que aquesta fóra anterior.
  
Article 6. Resolució i recursos
  
1. La competència per a conéixer i resoldre sobre les sol·licituds formulades correspon a qui exercisca la Direcció General del SERVEF.
  
2. El termini màxim per a resoldre i notificar la resolució procedent serà de tres mesos a comptar de la presentació de la sol·licitud en qualsevol dels registres d'entrada del SERVEF, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà de la publicació.
  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada, de conformitat amb el que preveu l'article 42 de la Llei 30/1992, ja citada.
  
4. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se l'entitat beneficiària, amb notificació a les persones interessades en els termes previstos en l'article 58 de la Llei 30/1992, abans mencionada.
  
5. Si després de la resolució de les ajudes, i una vegada exhaurida la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i de terminis establits en la resolució, la falta de justificació de les despeses realitzades o d'altres circumstàncies, i es generara així un crèdit disponible, aquest crèdit podrà ser utilitzat per a la mateixa línia en les sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
6. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar-ne, si és el cas, qualsevol altre que consideren procedent.
  
7. Davant de la desestimació per silenci administratiu, podrà interposar-se contra l'acte presumpte idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el número 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Resolució de pagament i resolució d'incidències
  
Per delegació del director/de la directora general del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes després de la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació del SERVEF corresponent, excepte per a les ajudes als pactes territorials per a l'Ocupació, regulades en el títol III de la present Ordre, en les quals l'òrgan competent serà el director general d'Ocupació i Inserció Laboral.
  
Article 8. Seguiment i control de les ajudes
  
1. Correspondrà a la Direcció General del SERVEF, per si mateixa o a través de les direccions territorials d'Ocupació del SERVEF, dur a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, en el cas de cofinançament pel Fons Social Europeu, seran objecte de publicitat les actuacions d'acord amb el que disposa el Reglament 1.159/2000, de 30 de maig (DOCE L 130, de 31 de maig de 2000), de la Comissió, sobre informació i publicació de les intervencions cofinançades pels fons estructurals.
  
4. En la concessió de futures ajudes de programes de Foment d'Ocupació s'hi tindrà en compte el grau de compliment de les actuacions programades.
  
Article 9. Concurrència de subvencions
  
1. L'import de les ajudes o de les subvencions regulades en aquesta ordre no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar la persona beneficiària.
  
2. En el cas de les ajudes a la contractació d'agents d'Ocupació i Desenvolupament Local, regulades en el títol II, capítol II, no podran superar, aïlladament o en concurrència amb subvencions o ajudes concedides per unes altres administracions públiques o ens públics o privats, el 80% del cost de l'activitat subvencionada.
  
Article 10. Modificació de la subvenció i incompliment
  
1. Tota alteració de les condicions tingudes en compte per a la concessió i, si és el cas, l'obtenció després de la presentació de la sol·licitud d'altres ajudes públiques o privades que, en conjunt, superen el cost de l'activitat que haja de desenvolupar la persona beneficiària, podran donar lloc a la modificació o a la minoració de la subvenció concedida.
  
2. L'incompliment del que estableix aquesta ordre o en la resolució de concessió de la subvenció podrà originar, a la vista de la naturalesa i les causes de l'incompliment, la minoració de l'ajuda o el reintegrament total o parcial de les quantitats que s'hagueren rebut i l'exigència de l'interés de demora des del moment del pagament de la subvenció, sense perjuí de la possible qualificació de l'incompliment com a infracció administrativa objecte de sanció. En la tramitació del procediment s'hi garantirà, en tot cas, el dret de la persona interessada a l'audiència.
  
Article 11. Avaluació de les actuacions subvencionades
  
Una vegada finalitzat l'exercici pressupostari, l'entitat beneficiària està obligada a facilitar tota la informació que siga necessària i en la forma que determine la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.
  
TÍTOL II
  
Subvencions per al foment de l'ocupació en l'entorn local
  
CAPÍTOL I
  
Disposicions generals
  
Article 12. Beneficiaris
  
Podran ser beneficiàries de les subvencions previstes en aquest títol les corporacions locals o les entitats que en depenen o que hi estan vinculades, que realitzen actuacions adreçades a promoure la generació d'ocupació en l'entorn local, d'acord amb el que disposa aquest títol.
  
Article 13. Termini de presentació de sol·licituds
  
1. El termini de presentació de sol·licituds corresponents a les noves contractacions d'agents d'Ocupació i Desenvolupament Local serà d'un mes a comptar des de l'endemà de la publicació d'aquesta ordre.
  
2. En el cas de presentació de sol·licituds per a les ajudes a la formació dels agents d'Ocupació i Desenvolupament Local previstes en el capítol III del present títol, el termini serà d'un mes des de l'endemà de la publicació d'aquesta ordre en el Diari Oficial de la Generalitat Valenciana, per a realitzar l'acció formativa l'any 2005.
  
Article 14. Tramitació i valoració de les sol·licituds
  
1. La concessió de les subvencions es realitzarà mitjançant concurrència competitiva, entenent per això el procediment pel qual la concessió de les subvencions es realitza mitjançant la comparació de les sol·licituds presentades, a fi d'establir una prelació entre elles d'acord amb els criteris de valoració prèviament fixats en la convocatòria, i adjudicar, amb el límit fixat en la convocatòria dins del crèdit disponible, aquelles que hagen obtingut major valoració en aplicació dels esmentats criteris.
  
2. Una vegada rebudes les sol·licituds, seran analitzades per part d'una comissió de valoració que, atenent els criteris i els requisits establits per a cada una de les ajudes arreplegades en la present Ordre, i d'acord amb la disponibilitat pressupostària, n'estendrà l'acta i formularà la proposta de concessió a l'òrgan concedent.
  
3. La comissió de valoració esmentada en el punt anterior estarà formada per cinc membres amb la composició següent:
  
- president, el cap de l'Àrea de Foment d'Ocupació o la persona en qui delegue;
  
- quatre vocals: els caps de cada servici territorial de Foment i un cap de servici de l'Àrea de Foment d'Ocupació, qui actuarà com a secretari, o les persones en què deleguen.
  
4. Aquesta Comissió de Valoració, en tant que òrgan col·legiat, s'ajustarà en el funcionament al règim establit per a ells en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquest òrgan podrà ser assessorat per experts externs al SERVEF.
  
5. El SERVEF, a través de l'Àrea de Foment d'Ocupació o dels servicis territorials de Foment, si és el cas, podrà demanar del sol·licitant l'aportació addicional d'altres documents o dades aclaridores que considere necessàries per a resoldre sobre la sol·licitud presentada.
  
Article 15. Termini de justificació
  
La justificació haurà de realitzar-se en el termini que s'especifique per a cada programa o en la resolució de concessió.
  
CAPÍTOL II
  
Contractació d'agents d'Ocupació i Desenvolupament Local
  
Article 16. Agents d'Ocupació i Desenvolupament Local
  
1. Els agents d'Ocupació i Desenvolupament Local es configuren com a personal treballador de les corporacions locals o de les entitats que depenen d'una administració local o que hi estan vinculades, que tenen com a missió principal col·laborar en la promoció i la implantació de polítiques actives d'ocupació orientades a la generació d'activitat empresarial. La citada col·laboració es realitzarà en el marc d'actuació conjunta i acordada entre l'entitat contractant i el SERVEF.
  
2. La contractació dels agents d'Ocupació i Desenvolupament Local serà realitzada per les corporacions locals o les entitats que depenen d'una administració local o que hi estan vinculades, i els costos laborals seran subvencionats pel SERVEF d'acord amb el que preveu aquesta ordre.
  
Article 17. Funcions dels agents d'Ocupació i Desenvolupament Local
  
1. Els agents d'Ocupació i Desenvolupament Local realitzaran les funcions següents:
  
a) Prospecció de recursos ociosos o infrautilitzats de projectes empresarials de promoció econòmica local i iniciatives innovadores per a la generació d'ocupació en l'àmbit local, que identifiquen noves activitats econòmiques i possibles emprenedors.
  
b) Difusió i estímul de les potencials oportunitats de creació d'activitat entre persones desocupades, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a consolidar-los en empreses generadores de noves ocupacions, assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.
  
d) Suport a promotors de les empreses, una vegada constituïdes aquestes, i acompanyament tècnic durant les primeres etapes de funcionament mitjançant l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.
  
e) Qualsevol altre que contribuïsca a garantir la missió principal enunciada en l'article anterior.
  
2. Així mateix, podran promoure i potenciar els programes de Foment d'Ocupació en el seu respectiu àmbit local, en col·laboració amb el SERVEF. En tot cas, tindran coneixements suficients per a donar informació i assessorament sobre aquestos programes.
  
Article 18. Requisits i criteris per a la selecció dels projectes de contractació d'AEDL
  
En els projectes presentats s'hi tindran en compte els següents requisits i criteris respecte de les entitats locals sol·licitants:
  
1. Nombre d'agents d'Ocupació i Desenvolupament Local (AEDL) actualment subvencionats o que van finalitzar la subvenció en els últims anys.
  
2. Consolidació de les places d'AEDL subvencionades anteriorment.
  
3. Inexistència en el marc geogràfic de l'entitat sol·licitant d'un centre SERVEF d'Ocupació.
  
4. Que estiguen situades en zones de regressió demogràfica o de reconversió industrial.
  
5. Que destinen recursos propis a la implantació de programes de foment d'ocupació i accions de promoció econòmica i desenvolupament local.
  
6. Que disposen de recursos humans o d'organització, o infraestructures i equipaments destinats a la gestió de programes de foment d'ocupació i accions de promoció econòmica i desenvolupament local.
  
7. Població i índex de desocupació registrada a la localitat o a la comarca objecte de l'actuació de l'agent d'Ocupació i Desenvolupament Local.
  
8. Altres ajudes concedides adreçades al foment de l'ocupació o a facilitar la creació d'empreses.
  
9. Els plans de treball per als agents d'Ocupació i Desenvolupament Local que presenten els sol·licitants.
  
Article 19. Documentació especifica
  
La memòria que, d'acord amb l'article 5.1.a) d'aquesta ordre, han de presentar les entitats sol·licitants, haurà de contenir els punts següents:
  
1. Definició del projecte global.
  
2. Fases de desenvolupament del projecte.
  
3. Objectius operatius de cada fase i temps calculats d'execució.
  
4. Recursos propis que es destinen a l'execució del projecte.
  
5. Recursos humans o d'organització, o infraestructures i equipament que es posseeix per a posar-los en pràctica.
  
6. Nombre d'agents d'Ocupació i Desenvolupament Local que calga contractar.
  
7. Accions i activitats que hagen de desenvolupar els agents, entre les assenyalades en l'article anterior.
  
8. Temps previst per a la realització del projecte i duració prevista dels contractes.
  
9. Costos laborals totals anuals dels contractes.
  
10. Pla d'adaptació dels agents al lloc de treball.
  
Article 20. Selecció i contractació dels agents d'Ocupació i Desenvolupament Local
  
1. Els agents d'Ocupació i Desenvolupament Local se seleccionaran conjuntament entre el SERVEF i l'entitat beneficiària de la subvenció. Aquesta presentarà davant el corresponent centre SERVEF d'Ocupació una oferta de treball per a la recerca de candidats entre persones desocupades que hagen superat amb èxit el segon o el primer cicle d'educació universitària. En la selecció s'hi valorarà l'experiència professional i els coneixements extraacadèmics adquirits en cursos monogràfics de desenvolupament local o de promoció de projectes d'ocupació. Per al compliment efectiu d'aquest article es respectaran les normes que s'adjunten com a annex a aquesta ordre.
  
2. En el cas que no hi haja candidats idonis entre els desocupats inscrits, l'entitat podrà realitzar la contractació directament amb la decisió prèvia de la Comissió de Valoració i la comprovació prèvia, per part del SERVEF, de la idoneïtat del candidat, i es tindrà en compte per a això que en el procés de selecció del candidat que es contracte caldrà respectar-hi els principis de publicitat i concurrència
  
3. Els agents seleccionats seran contractats a temps complet per la corporació local o l'entitat dependent mitjançant la modalitat contractual més adequada, d'acord amb la normativa vigent.
  
Article 21. Baixes i substitucions dels AEDL
  
1. Quan, per qualsevol causa, es rescindisca el contracte de treball d'un AEDL abans que acabe, únicament podrà ser substituït per la corporació local o l'entitat beneficiària si es compleixen els requisits següents:
  
a) Comunicació de la baixa de l'AEDL al servici territorial de Foment de la direcció territorial d'Ocupació del SERVEF corresponent, en el termini d'un mes a partir del cessament, amb indicació de les causes d'aquest.
  
b) En aquest mateix termini, presentació, si és el cas, d'una nova memòria-projecte amb les actualitzacions i les modificacions que puguen suposar el canvi d'agent.
  
c) Pel que fa al procés de selecció, i amb la finalitat d'aprofitar al màxim la selecció realitzada al seu moment, podrà ser contractat, amb l'autorització prèvia del director territorial d'Ocupació del SERVEF corresponent, el candidat disponible en aquell moment que haguera superat amb la millor puntuació el procés selectiu, sempre que no haja transcorregut més d'un any des de la realització del citat procés. En cas contrari, haurà de dur-se a terme un nou procés de selecció.
  
2. Quan el contracte d'un AEDL se suspenga a causa de situacions d'incapacitat temporal, maternitat, etc., la corporació local o l'entitat beneficiària podrà contractar un altre AEDL per a substituir-lo, dins del període subvencionat, amb la comunicació prèvia al servici territorial de Foment corresponent. Aquest AEDL serà el candidat disponible en aquell moment que haguera superat amb millor puntuació el procés selectiu; i en cas de no haver-hi candidat idoni, l'entitat beneficiària procedirà d'acord amb e que disposa l'article 20.2 d'aquesta ordre.
  
Article 22. Quantia i duració de la subvenció
  
1. El SERVEF pagarà fins al 80 per 100 dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social, per tots els conceptes, amb un màxim de 27.045,54 euros a l'any per cada contractació subvencionada.
  
2. La subvenció del SERVEF per cada agent d'Ocupació i Desenvolupament Local es concedirà per un període d'un any, i es podrà prorrogar per períodes anuals amb un màxim total de quatre anys.
  
3. Una vegada transcorreguda la duració màxima, la contractació del mateix agent per la mateixa corporació local o entitat beneficiària no podrà ser subvencionada pel SERVEF.
  
Article 23. Adaptació inicial dels agents als seus llocs de treball
  
1. Les corporacions locals o les entitats dependents d'ella o que hi estiguen vinculades, garantiran l'adaptació dels agents als seus llocs de treball mitjançant la impartició de la metodologia i de totes les tècniques que siguen necessàries per al millor desenvolupament de les seues funcions.
  
2. El SERVEF podrà comprovar la idoneïtat dels mencionats processos d'adaptació.
  
Article 24. Liquidació de la subvenció
  
1. La liquidació de la subvenció estarà condicionada a la presentació, per part dels beneficiaris, en el termini d'un mes des de l'inici de la relació laboral, dels contractes de treball comunicats al SERVEF o, si és el cas, la còpia del contracte firmat per les parts junt amb el justificant de la comunicació telemàtica i l'alta dels treballadors en la Seguretat Social, i com a data límit el 21 de novembre de 2005.
  
2. Una vegada rebuda la documentació en forma, es pagarà la subvenció per contractació d'agents d'Ocupació i Desenvolupament Local d'una sola vegada per la quantia corresponent a un any.
  
Article 25. Pròrroga de la subvenció
  
1. Les entitats beneficiàries podran sol·licitar del SERVEF la pròrroga de la subvenció concedida per cada agent contractat, durant el desé mes del contracte o de la pròrroga d'aquest, i adjuntaran al model de sol·licitud normalitzat els documents següents:
  
a) Informe sobre l'activitat exercida per cada agent d'Ocupació i Desenvolupament Local.
  
b) Certificat de l'òrgan competent en què conste la disposició de finançament per a costejar la part no subvencionada pel SERVEF.
  
c) Declaració que no s'han rebut ajudes que puguen concórrer amb el que estableix aquesta ordre o, en cas de percepció, especificació de les ajudes rebudes i la quantia.
  
2. La concessió de la pròrroga estarà condicionada al fet que s'acredite el compliment dels objectius indicats en la memòria d'actuació presentada, així com la col·laboració que haja tingut l'agent en els programes de polítiques actives d'ocupació del SERVEF.
  
3. En el cas de presentar la sol·licitud de pròrroga després del termini assenyalat, es detrauria de la subvenció que s'haja de concedir per a aquella anualitat la quantia corresponent al nombre de dies que hagen originat el retard.
  
4. El pagament estarà condicionat a la justificació de la despesa del període anual anterior, d'acord amb el que indica l'article següent, i es reintegraran, si és el cas, els fons no utilitzats.
  
Article 26. Obligacions dels beneficiaris
  
Sense perjuí de les obligacions establides amb caràcter general en l'article 3 de la present Ordre, les entitats beneficiàries de les subvencions a què es refereix aquest capítol estan obligades a presentar davant del SERVEF, a través de la corresponent direcció territorial d'Ocupació, en el termini de dos mesos des de l'acabament de cada període anual subvencionat, els documents següents:
  
a) Dues fotocòpies acarades de les nòmines pagades als treballadors contractats i documents de cotització corresponents (models TC1 i TC2).
  
b) Informe anual sobre l'activitat exercida pels agents d'Ocupació i Desenvolupament Local, on s'especifiquen els èxits aconseguits, quantificats com cal, en relació amb els objectius que es pretenien en la memòria projecte.
  
CAPÍTOL III
  
Subvencions a la formació dels agents d'Ocupació
  
 i Desenvolupament Local
  
Article 27. Accions susceptibles de suport
  
Les corporacions locals o les entitats que en depenen o que hi estan vinculades podran ser beneficiàries d'una subvenció per finançar parcialment els costos de formació i actualització permanent dels seus agents d'Ocupació i Desenvolupament Local. A aquestos efectes, el SERVEF organitzarà, amb mitjans propis o aliens, les actuacions necessàries.
  
Article 28. Comissió i criteris de valoració de les sol·licituds
  
1. Per complir el que estableix l'article 14 de la present Ordre, la Comissió de Valoració avaluarà les sol·licituds presentades i estendrà l'acta corresponent.
  
2. Les sol·licituds presentades d'acord amb el que estableix l'article 4 de la present Ordre, tenint en compte el límit de places oferides per a la realització de cursos, es valoraran d'acord amb els criteris següents:
  
a) Amb caràcter prioritari però no excloent, que els costos salarials del contracte de l'AEDL per al qual se sol·licita subvenció per formació haja sigut subvencionat prèviament pel SERVEF.
  
b) La falta d'obtenció per l'entitat sol·licitant de subvencions per aquest concepte l'any immediatament anterior.
  
c) L'assistència d'agents d'Ocupació i Desenvolupament Local del nombre més gran de comarques possible.
  
d) La menor antiguitat de l'AEDL en l'exercici del seu lloc de treball.
  
3. Una vegada valorades les sol·licituds es concedirà l'ajuda i es notificarà a les entitats seleccionades a l'efecte de procedir, dins del termini que s'establisca, a la inscripció en el curs corresponent.
  
Article 29. Quantia i liquidació de les ajudes
  
La quantia total de la subvenció concedida podrà pujar fins a un màxim del 80 per 100 del cost de matrícula del curs i es pagarà d'una sola vegada en presentar, abans del pagament de la subvenció, a més de la documentació exigida amb caràcter general en l'article 5 d'aquesta ordre, el document de matrícula en qualsevol dels cursos específics de formació organitzats o autoritzats pel SERVEF.
  
La documentació anteriorment citada s'haurà de presentar com a data límit el 21 de novembre de 2004.
  
Article 30. Obligacions específiques dels beneficiaris
  
Sense perjuí de les obligacions establides amb caràcter general en l'article 3 d'aquesta ordre, i una vegada finalitzat el curs organitzat pel SERVEF, l'entitat beneficiària haurà de remetre a l'Àrea de Foment d'Ocupació del SERVEF el títol o el certificat d'aprofitament del curs.
  
TÍTOL III
  
Suport als pactes territorials per a l'Ocupació
  
Article 31. Objecte i beneficiaris
  
L'objecte d'aquestes ajudes és activar el procés de desenvolupament local en què els agents interessats col·laboren i es comprometen a valorar el potencial comarcal de creació d'ocupació, tot mobilitzant tots els recursos disponibles per aconseguir una estratègia acceptada per tots els agents implicats, la qual cosa es formalitzarà mitjançant un pacte territorial per a l'Ocupació a través de convenis de col·laboració amb la Conselleria d'Economia, Hisenda i Ocupació.
  
Per a això es podran concedir subvencions, una vegada subscrit el pacte territorial per a l'Ocupació, per finançar parcialment les despeses de manteniment, de funcionament i d'actuacions de l'organització del Pacte, sempre que realitzen actuacions adreçades a promoure la generació d'ocupació en l'entorn local, i es presenten projectes d'activitats amb objectius d'inserció, d'acord amb el que disposa el present títol. Entre aquestes despeses s'hi podran incloure despeses de personal, assistències tècniques, realització de seminaris, lloguers de locals i d'equips, dietes i despeses de desplaçament, despeses de publicitat i despeses corrents, produïdes des de l'1 de gener de 2005, sempre que es destinen a les actuacions pròpies del pacte, d'on queden excloses les inversions en immobilitzat.
  
Article 32. Documentació específica que cal presentar
  
A més de la documentació establida amb caràcter general en l'article 5 d'aquesta ordre, l'entitat sol·licitant haurà d'acompanyar una còpia del pacte territorial per a l'Ocupació referida en l'article anterior.
  
Article 33. Quantia i liquidació de les ajudes
  
1. L'import de les ajudes no podrà superar el 80 per 100 dels costos de manteniment i de funcionament.
  
2. El pagament de la subvenció a l'entitat beneficiària es lliurarà una vegada haja justificat la realització de les accions subvencionades mitjançant:
  
a) Una memòria d'activitats, acompanyada, si és el cas, dels documents que acrediten que s'han realitzat, tot especificant el grau de compliment dels objectius d'inserció previstos en la memòria inicial.
  
b) Una memòria econòmica acompanyada de documents i de factures de les despeses efectuades, amb el desglossament de tots els conceptes, així com dels justificants de pagament o de la fotocòpia de les transferències efectuades.
  
c) Certificat de justificació de la despesa efectuat emés pel secretari/interventor de l'entitat.
  
3. No obstant això, podran lliurar-se bestretes de la subvenció concedida pel límit màxim autoritzat en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana o, si és el cas, pel límit màxim que autoritze la llei de Pressupostos de la Generalitat Valenciana per a l'exercici 2005.
  
Article 34. Termini de presentació de sol·licituds
  
Per a les ajudes als pactes territorials d'Ocupació previstes en el títol III de la present Ordre, el termini de presentació de sol·licituds comprendrà des de l'1 de gener fins al 30 de setembre de 2005.
  
Article 35. Termini de justificació
  
La justificació haurà de realitzar-se en el termini i en la forma que especifique la resolució de concessió i, en tot cas, com a data límit fins al 21 de novembre de 2005.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient en els corresponents pressupostos de la Generalitat Valenciana.
  
2. En compliment del que preveu l'article 47.11 del Text Refós de la Llei d'Hisenda Pública Valenciana, i d'acord amb el que establisca la llei de Pressupostos de la Generalitat Valenciana per a l'exercici 2005, mitjançant una ordre de la Conselleria d'Economia, Hisenda i Ocupació es donarà publicitat a les línies de crèdit i a l'import global màxim destinat a la concessió de les ajudes previstes en la present Ordre.
  
Segona
  
Els models normalitzats a què s'al·ludeix en la present Ordre es troben a disposició de les entitats sol·licitants en la direcció d'Internet: http://www.servef.es.
  
Tercera
  
Per al que no s'estableix expressament en la present convocatòria de subvencions, caldrà ajustar-se al que disposa la següent normativa:
  
1. Pel que fa al capítol II del títol II, «Contractació d'Agents d'Ocupació i Desenvolupament Local», li és d'aplicació, per a allò no establit en la present Ordre, el que diu l'Ordre de 15 de juliol de 1999, del Ministeri de Treball i Afers Socials (BOE de 31 de juliol), que estableix les bases de concessió de subvencions públiques per l'Institut Nacional d'Ocupació per al foment del desenvolupament local, així com els preceptes de la Llei 38/2003 que se li apliquen i la resta de normativa concordant.
  
2. Pel que fa al capítol II del títol II, «Subvencions a la formació dels Agents d'Ocupació i Desenvolupament Local», i al títol III, «uport als pactes territorials per a l'Ocupació», els és d'aplicació, per a allò que no estableix la convocatòria, el que disposa el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana (DOGV núm. 1588, de 17 de juliol), així com els preceptes de la Llei 38/2003 que se li apliquen i la resta de normativa concordant.
  
Quarta
  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per uns altres mitjans els requisits a què es refereix el document, abans de la formulació de la proposta de resolució, de conformitat amb l'article 71 de la Llei 30/1992.
  
DISPOSICIONS FINALS
  
Primera
  
Correspon al director/a la directora general del SERVEF dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa també aquesta, a través dels òrgans de participació que es determinen. Es delega en el director/la directora general del SERVEF la competència per a ampliar els terminis de justificacions, amb caràcter excepcional, quan hi concórreguen circumstàncies motivades com cal que impossibiliten ser presentades en els terminis assenyalats.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, les persones interessades podran interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant l'òrgan que ha dictat la present disposició en el termini d'un mes a comptar des del dia següent al de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això sense perjuí de la possibilitat que les persones interessades puguen exercir-ne, si és el cas, qualsevol altre que consideren procedent.
  
València, 30 de desembre de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
Annex
  
Procediment per a la selecció d'agents d'Ocupació i Desenvolupament Local
  
I. Requisits
  
La selecció dels AEDL es durà a terme entre persones desocupades inscrites en els centres SERVEF d'Ocupació, que hagen superat el segon o el primer cicle d'educació universitària.
  
- Situació de desocupació (concepte i acreditació): s'entén que la persona que pretén accedir a un lloc com a AEDL està desocupada quan no exerceix cap activitat per compte d'altri o per compte propi que done lloc a la seua inclusió en algun dels règims de la Seguretat Social o dels col·legis professionals.
  
Haurà d'excloure's, per tant, del procés de selecció, les persones inscrites en els centres SERVEF d'Ocupació sota el concepte de «millor ocupació» i «pluriocupació».
  
L'acreditació de la condició de persona desocupada podrà realitzar-se mitjançant:
  
- un certificació del centre SERVEF,
  
- un informe de vida laboral.
  
II. Procés de selecció
  
1. Oferta d'ocupació
  
Les corporacions locals o les entitats que en depenen o que hi estan vinculades que hagen formulat una sol·licitud de subvenció per a contractació d'agents d'Ocupació i Desenvolupament Local, hauran de sol·licitar l'oferta d'ocupació als centres SERVEF corresponents d'acord amb el seu àmbit territorial, com a màxim, en el termini de 10 dies a partir de la data de notificació de la resolució de concessió de la subvenció.
  
L'oferta haurà de contenir:
  
a) Condició de persona desocupada inscrita de les persones candidates.
  
b) Àmbit geogràfic de l'oferta. Si en l'àmbit proposat per l'entitat no hi haguera, al parer del centre SERVEF d'Ocupació, candidats suficients que vulguen participar en el procés selectiu, aquest àmbit s'ampliarà.
  
c) Grau acadèmic (haver superat el segon o el primer cicle d'educació universitària).
  
d) Ocupació: agent d'Ocupació i Desenvolupament Local (CNO: 8169.887.2).
  
2. Convocatòria pública entre persones desocupades
  
Les convocatòries públiques per a la cobertura de vacants d'AEDL que, si és el cas, poden dur a terme les corporacions locals, hauran d'incloure entre els requisits dels aspirants, les condicions establides en l'article 20 d'aquesta ordre. En tot cas, prèviament es presentarà l'oferta d'ocupació assenyalada en l'apartat anterior, i a aquestos aspirants també se'ls aplicarà el barem establit en el número 5 d'aquest apartat.
  
3. Contractació pública subsidiària entre altres treballadors
  
Si una vegada dut a terme el procés d'oferta genèrica no hi ha candidats idonis entre les persones desocupades inscrites, podran ser contractats per l'entitat local treballadors que no reunisquen el requisit d'estar desocupats, amb l'autorització prèvia pel SERVEF. En tot cas, han d'haver superat el segon o el primer cicle d'educació universitària. L'entitat haurà de donar publicitat de la convocatòria d'ocupació mitjançant qualsevol mitjà hàbil en Dret. Per a l'avaluació dels aspirants s'hi aplicarà el barem previst en aquest annex.
  
4. Comissió Mixta de Selecció
  
La Comissió Mixta de Selecció d'AEDL és un òrgan col·legiat que, participat per un representant designat per la corporació local o per l'entitat d'ella dependent i pel cap/per la cap del servici territorial de Foment de la corresponent direcció territorial d'Ocupació del SERVEF, que el presidirà, o per un funcionari/una funcionària en qui aquell/aquella delegue, té com a objecte seleccionar l'aspirant que serà contractat per la corporació local o l'entitat com a AEDL.
  
Totes dues parts podran estar acompanyades d'assessors o tècnics, amb veu però sense vot.
  
5. Fase de baremació
  
Una vegada rebut el llistat de persones desocupades remeses pel centre SERVEF producte de l'oferta genèrica presentada, la corporació local o l'entitat d'ella dependent o vinculada a ella avaluarà en el termini màxim de 15 dies, els aspirants que reunisquen els requisits assenyalats en l'apartat I d'aquest annex, seguint el barem següent:
  
5.1. Barem d'aplicació al procediment selecció d'AEDL
  
Per fixar l'ordre de preferència en la borsa de treball per a la selecció d'agents d'Ocupació i Desenvolupament Local s'hi valoraran els mèrits següents:
  
A) Titulació acadèmica
  
1. Atenent la memòria-projecte presentada per l'entitat beneficiària de la subvenció, les titulacions acadèmiques dels AEDL que figuren en l'oferta es valoraran d'acord amb l'escala següent:
  
a) Per a les funcions enunciades en l'article 17.1 c) i d) de l'Ordre, la possessió de títol acadèmic de Segon Cicle Universitari de Ciències Econòmiques, Empresarials, Direcció i Administració d'Empreses, Dret o semblants, i la possessió de títol de Primer Cicle Universitari de Ciències Econòmiques, Empresarials, Graduats Socials, Relacions Laborals i semblants, 1,5 punts.
  
b) En relació amb les funcions descrites en l'article 17.1 a) i b) de l'Ordre, la possessió de títol de Segon o Primer Cicle Universitari de Sociologia, Geografia, o semblants, enginyers agrònoms, enginyers tècnics agrícoles, enginyers tècnics o superiors industrials, 1,5 punts.
  
2. Així mateix, també s'hi valorarà qualsevol titulació acadèmica d'igual o superior grau a l'exigit per a accedir al lloc, i se n'exclourà la que va servir per a això, amb 1,50 punts. En aquest cas, només es puntuarà el títol o els títols de major grau, i s'entendran compreses en aquest aquelles altres titulacions necessàriament prèvies per a l'obtenció del de nivell superior.
  
3. La puntuació màxima que es podrà obtenir en aquest apartat per tots els conceptes serà de 3 punts.
  
B) Experiència professional
  
L'experiència en l'exercici de llocs amb funcions iguals o semblants, o amb nivells de responsabilitat iguals o superiors, es valorarà en 0,1 punts cada mes complet de servicis com a agent d'Ocupació i Desenvolupament Local, i en 0,04 punts cada mes complet de servicis en llocs relacionats amb el lloc d'agent d'Ocupació i Desenvolupament Local, fins a un màxim de 6 punts.
  
C) Cursos de formació i mèrits específics
  
Els cursos de formació en matèries relacionades amb les funcions del lloc d'AEDL i els altres mèrits específics es valoraran d'acord amb la següent escala i fins a un màxim de 4 punts:
  
1. Curs d'AEDL de 100 o més hores de duració impartit per una universitat: 2 punts.
  
2. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 100 o més hores de duració: 1,5 punts.
  
3. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 25 o més hores de duració: 0,50 punts.
  
4. Ponències i publicacions relacionades amb les funcions d'AEDL: 0,50 punts.
  
En aquest apartat no es puntuaran els cursos de valencià ni d'idiomes comunitaris. Tampoc es puntuaran els cursos d'una carrera acadèmica, els doctorats ni els d'instituts universitaris, quan aquestos formen part del pla d'estudis del centre.
  
D) Valencià
  
El coneixement del valencià es valorarà fins a un màxim de 3 punts, amb l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:
  
1. Coneixement oral: 0,75 punts.
  
2. Coneixement elemental: 1 punt.
  
3. Grau mitjà: 2 punts.
  
4. Grau superior: 3 punts.
  
La valoració del coneixement del valencià s'efectuarà puntuant exclusivament el grau més alt obtingut.
  
E) Idiomes comunitaris
  
Fins a un màxim de dos punts, a raó de 0'40 punts per curs, o l'equivalència si es tracta de cicles, corresponent al títol expedit per la universitat o l'escola oficial d'idiomes. La puntuació màxima possible que es podrà obtenir en aquest apartat serà de 2 punts.
  
La puntuació màxima que es podrà obtenir per tots els apartats serà de 18 punts.
  
5.2. La corporació local o l'entitat beneficiària estendrà acta del resultat de la baremació efectuada, comprensiva del llistat nominatiu d'aspirants, ordenats de major a menor puntuació obtinguda, amb el desglossament de la puntuació donada per cadascun dels apartats d'aquest barem. L'acta es publicarà al seu tauler d'anuncis i se'n remetrà una còpia autenticada a la direcció territorial d'Ocupació del SERVEF corresponent, en un termini no superior a cinc dies, des de la data de l'acta. En el cas d'empat hi prevaldrà la persona de major edat.
  
Les persones interessades tindran un termini de 10 dies des de la publicació al tauler d'anuncis per a reclamar davant de l'entitat convocant sobre qualsevol de les dades que continga, la qual resoldrà sobre aquesta i donarà compte de tot això a la corresponent direcció territorial d'Ocupació del SERVEF.
  
6. Fase d'entrevista
  
a) Una vegada rebuda l'acta de baremació a què es refereix el punt anterior, el servici territorial de Foment d'Ocupació concertarà amb la corporació local o l'entitat beneficiària de la subvenció la reunió de la Comissió Mixta creada a aquest efecte, per a la selecció de l'AEDL entre els aspirants prèviament baremats.
  
b) Per cada lloc d'AEDL que s'haja de cobrir seran citats, com a mínim, a l'entrevista davant de la Comissió Mixta, els quatre candidats millor classificats en la fase de baremació, i no es podrà excedir de vint candidats per entrevista amb independència del nombre de llocs que calga a proveir. La citació correspon efectuar-la a la corporació local o a l'entitat beneficiària de la subvenció, amb les garanties previstes en l'article 59.1 de la Llei 30/1992.
  
c) L'entrevista tindrà com a objectiu l'exposició i la defensa d'una memòria sobre el desenvolupament de les seues funcions com a AEDL, tant les generals de l'article 17 d'aquesta ordre com les especificades en la memòria presentada per l'entitat beneficiària per a l'aprovació de la subvenció, la qual podrà ser consultada pels candidats. L'esmentada memòria la presentarà el candidat davant de la Comissió Mixta en el moment que determine l'esmentat òrgan de selecció. En la fase d'entrevista es contrastarà l'adequació del perfil professional i les aptituds del candidat, així com les seues possibles iniciatives per al millor exercici del lloc concret d'AEDL.
  
d) L'entrevista s'iniciarà amb l'explicació per part del president de la naturalesa jurídica del contracte que es formalitzarà, i després el representant de la corporació o de l'entitat tractarà sobre les condicions laborals del lloc de treball, com ara retribucions, jornada de treball, incompatibilitats, tasques, etc. Posteriorment s'entrevistarà el candidat sobre la seua motivació i els seus coneixements del lloc.
  
e) Cada membre de la Comissió disposarà d'un màxim de 9 punts, que podrà adjudicar en aquesta fase per cada candidat, distribuïts de la forma següent:
  
- Fins a 3 punts, per valorar l'adequació del candidat al perfil del lloc convocat.
  
- Fins a 4 punts, per coneixements genèrics.
  
- Fins a 2 punts, pel coneixement de l'entorn.
  
La puntuació final de l'entrevista serà la mitjana aritmètica dels punts adjudicats per cada membre, i serà necessari un mínim de 5 punts.
  
f) Els punts així obtinguts per cada candidat se sumaran als que van resultar de la fase de baremació, i donaran lloc a la llista definitiva del procés selectiu. De tot allò que s'haja actuat se n'estendrà un acta en què constaran els candidats presentats a l'entrevista per ordre de puntuació definitiva, i quedarà seleccionat el que haja obtingut major puntuació. Cal tenir en compte que en cas d'empat en la puntuació final obtinguda pels sol·licitants, caldrà aplicar el que estableix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV d'11 d'abril).